Chihande 22: Yosefwe Vanamuhake muKamenga
YOSEFWE ali namyaka yakusemuka 17 halwola vanakumutwala kuEjipitu. Kuze hikumulanjisa kuli Potefwale. Potefwale azata kuli Fwalo, mwangana waEjipitu.
Yosefwe hikuzata chikuma milimo yakaka yenyi, Potefwale. Jino Yosefwe hakukola, Potefwale hikumulingisa kupwa mukulwane muka-kulama zuvo yenyi yosena. Nyi mwomwo ika ali mukamenga? Mwomwo yapwevo lyaPotefwale.
Yosefwe hanakolo jino nakupwa lunga wamwaza chikuma, shikaho pwevo lyaPotefwale mwasaka alisavale nenyi. Oloze Yosefwe nejiva nge chakuhenga kaha himwakana. Pwevo lyaPotefwale hikupihilila. Omu neza lunga lyenyi, himwalyonga ngwenyi: ‘Yosefwe mutu wamupi asakanga alisavale nayami!’ Potefwale himwetava mazu apuwenyi, nakupihilila naYosefwe. Shikaho namumbilila mukamenga.
Nakushimbula chiku, mukulwane wakamenga mwamona Yosefwe kupwa mutu wamwaza. Kaha hikumulingisa kupwa mukulwane wavafunge. Likumbi limwe Fwalo mwapihilila navatu jenyi vavali muka-kuhana lupasa namuka-kwocha jimbolo, nakuvambila mukamenga. Ufuku umwe vosena navalota vilota vyakulipwila, oloze kwijiva muvinalumbunukila chiku. Lichako Yosefwe ngwenyi: ‘Ngulwezenu vilota vyenu.’ Omu vanamulweze, Yosefwe mungolo jaKalunga, himwalumbununa vilota vyavo.
Yosefwe mwamba kuli muka-kuhana lupasa ngwenyi: ‘Shimbu kanda muhite makumbi atatu navakufumisa mukamenga, nakupwa cheka muka-kuhana lupasa lwaFwalo.’ Kaha Yosefwe nawa ngwenyi: ‘Omu naulovoka, mulweze Fwalo vyayami, nakunguhanjikilako vangufumise muno.’ Oloze kuli muka-kwocha jimbolo, Yosefwe ngwenyi: ‘Shimbu kanda muhite makumbi atatu Fwalo mwavatula mutwe wove.’
Mumakumbi atatu vyuma hinavisoloka ngana mwambanga Yosefwe. Fwalo hikuvatula mutwe wamuka-kwocha jimbolo. Oloze muka-kuhana lupasa, hikumufumisa mukamenga nakuzachila cheka mwangana. Oloze muka-kuhana lupasa navulyama vyaYosefwe! Kumulweza Fwalo vyaYosefwe chiku, ngocho Yosefwe hikusala mukamenga.
Kuputuka 39:1-23; 40:1-23.
Vihula
- Yosefwe apwile namyaka yakusemuka yingahi omu vamutwalile kuEjipitu, kaha vyuma muka vyasolokele omu ahetele kuze?
- Uno vyuma muka vyalingishile Yosefwe vamukase mukamenga?
- Mulimo muka vamuhanyine Yosefwe omu apwile mukamenga?
- Omu Yosefwe apwile mukamenga, vyuma muka alingile kuli muka-kuhana lupasa kuli Fwalo namuka-kwocha jimbolo?
- Vyuma muka vyasolokele omu muka-kuhana lupasa vamufumishile mukamenga?
Vihula vyakuhakilako
- Tanga Kuputuka 39:1-23.
Vyuma muka vyalingishile Yosefwe achine pwevo lyaPotefwale numba tuhu halwola kana kakwapwile lushimbi lwakukanyisa ujilako? (Kupu. 2:24; 20:3; 39:9)
- Tanga Kuputuka 40:1-23.
Lumbununa mukavatu chilota chamuka-kuhana lupasa nomu Yehova alumbunwine chilota kana kuhichila muli Yosefwe. (Kupu. 40:9-13)
Muka-kwocha jimbolo alotele ika, kaha chilota kana chalumbunwine ika? (Kupu. 40:16-19)
Ndungo wakushishika wakuzangama makumbi ano ali nakulondezeza ngachilihi muchima waYosefwe? (Kupu. 40:8; Samu 36:9; Yowa. 17:17; Vili. 17:2, 3)
Vaka-Kulishitu vatela kumona ngachilihi viwanyino vyamakumbi akusemuka, kweseka nomu wasolola mukanda waKuputuka 40:20? (Kwambu. 7:1; Mako 6:21-28)
cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn mri_Latn cjk_Latn cjk_Latn